Vrou vrygespreek ná motor Centurion-broers trefArgieffoto Netwerk24 het berig Michael (16) en Albert (15) Lenting het op die sypaadjie buite die Unitas-hospitaal in Centurion geloop toe ŉ voertuig oor die sypaadjie gery en in die hospitaal se heining ingeploeg het. Albert is onder die voertuig vasgepen en ernstig beseer terwyl Michael ’n week later aan sy beserings beswyk het. Slegs een ooggetuie het gesê Rina Bekker het die voertuig bestuur. Olga Monama, ’n huiswerker, het getuig sy het die broers op die sypaadjie sien loop en gesien hoe die voertuig hulle tref. Sy moes glo uit die pad van die motor spring. Monama het ook beweer die bestuurder van die voertuig het ten tyde van die ongeluk op haar selfoon gepraat. Volgens Monama het sy lank op die toneel vir die polisie gewag om haar verklaring af te neem voordat sy uiteindelik geloop het. Die Lenting-familie se regsverteenwoordiger het getuig dat sy regsfirma Monama opgespoor het en ŉ verklaring by haar gekry het. Die firma het ook ŉ siviele saak en ŉ eis teen die Padongelukkefonds ingestel. Landdros Bheki Ntshingila het bevind daar is wesenlike verskille tussen Monama se getuienis en die verklaring wat sy aan die regsfirma gegee het. Die staat se ander getuies het nie self die ongeluk sien gebeur nie en kon dus nie Bekker as die bestuurder identifiseer nie, het Ntshingila gesê. Die verdediging se aansoek om Bekker vry te spreek is toegestaan. Netwerk24